عبد الخالق سنبھلی

عبد الخالق سنبھلی (4 جنوری 1950ء – 30 جولائی 2021ء) ایک ہندوستانی عالم دین تھے، جنھوں نے دار العلوم دیوبند کے نائب مہتمم کی حیثیت سے خدمات انجام دیں۔ وہ دار العلوم دیوبند ہی کے فارغ التحصیل تھے اور ان کے اساتذہ میں محمود حسن گنگوہی، محمد طیب قاسمی اور سید فخر الدین احمد شامل ہیں۔ انھوں نے عبد المجید الزندانی کی کتاب "التوحيد" کا اردو میں ترجمہ کیا اور رد مودودیت پر محاضرات پیش کیے۔

 سوانح 
عبد الخالق سنبھلی 4 جنوری 1950ء کو سنبھل میں پیدا ہوئے تھے۔ ان کی تعلیم سنبھل میں مدرسہ خیر المدارس اور مدرسہ شمس العلوم سے ہوئی تھی۔ انھوں نے حفظ قرآن حافظ فرید الدین کے زیر نگرانی کی تھی۔ وہ 1968ء میں دار العلوم دیوبند گئے، اور 1972ء میں درس نظامی نصاب مکمل کیا۔ پھر 1973ء میں عربی ادب میں تخصص حاصل کیا۔ ان کے اساتذہ میں سید فخر الدین احمد، محمد طیب قاسمی اور محمود حسن گنگوہی شامل ہیں۔

مولانا سنبھلی نے 1973ء میں مدرسہ خادم الاسلام ہاپوڑ میں اسلامی علوم پڑھانا شروع کیا اور پھر 1979ء کے دوران میں مدرسہ جامع الہدٰی مراد آباد میں پڑھایا. وہ 1982ء میں دار العلوم دیوبند میں استاذ مقرر ہوئے۔ 2008ء میں انھیں دار العلوم کا نائب مہتمم مقرر کیا گیا۔ انھوں نے عبد المجید الزندانی کی کتاب "التوحيد" کا اردو میں ترجمہ کیا۔  دار العلوم دیوبند سے رد مودودیت پر ان کے محاضرات کئی حصوں میں شائع ہو چکے ہیں۔ ان کے تلامذہ میں محمد نجیب قاسمی اور اخلاق نعمانی کشن گنجی وغیرہ شامل ہیں۔ 2017ء میں  انھوں نے حکومت ہند کے طلاق ثلاثہ مخالف بل کے بارے میں کہا تھا کہ "شریعت کے احکام کو تبدیل کرنے کا کسی کو حق نہیں ہے۔"

مولانا سنبھلی کا انتقال 30 جولائی 2021ء کو مظفر نگر میں ہوا۔ ابو القاسم نعمانی، ارشد مدنی، محمود مدنی اور محمد سفیان قاسمی وغیرہم نے ان کی وفات پر افسوس کا اظہار کیا۔

 حوالہ جات 

 کتابیات 



 بیرونی روابط 
 'Muslim politicians have lost bond with the community'

زمرہ:دیوبندی شخصیات
زمرہ:بھارت کے سنی علما
زمرہ:دار العلوم دیوبند کا تدریسی عملہ
زمرہ:دار العلوم دیوبند کی شخصیات
زمرہ:ضلع سنبھل کی شخصیات
زمرہ:دار العلوم دیوبند کے فضلا
زمرہ:دیوبندی شخصیات